Document ID: 31993D0436

A Bizottság határozata
(1993. június 30.)
a Chiléből származó halászati termékek behozatalára vonatkozó különleges feltételek megállapításáról
(93/436/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [1] és különösen annak 11. cikkére,
mivel a Bizottság egy szakértői csoportja ellenőrző látogatást tett Chilében a halászati termékek előállítása, tárolása és Közösségbe történő feladása körülményeinek ellenőrzése céljából;
mivel a halászati termékek egészségügyi vizsgálatára és ellenőrzésére vonatkozó chilei jogszabályok rendelkezései egyenértékűnek tekinthetők a 91/493/EGK irányelvben megállapítottakkal;
mivel az illetékes chilei hatóság, a "Servicio nacional de Pesca (SERNAP)" és szolgálata, a "Sanidad pesquera" képes a hatályban lévő jogszabályok alkalmazásának hatékony ellenőrzésére;
mivel a 91/493/EGK irányelv 11. cikke (4) bekezdésének a) pontjában említett egészségügyi bizonyítvány megszerzésére vonatkozó eljárásnak ki kell terjednie egy bizonyítványminta meghatározására, a kiállítás nyelvére (nyelveire) vonatkozó minimumkövetelményekre, valamint a bizonyítvány aláírására jogosult személy beosztására;
mivel a 91/493/EGK irányelv 11. cikke (4) bekezdésének b) pontja értelmében a halászati termékek csomagolásán el kell helyezni egy jelölést, amely feltünteti a harmadik ország nevét és a származási létesítmény vagy feldolgozóhajó engedélyezési számát;
mivel a 91/493/EGK irányelv 11. cikke (4) bekezdésének c) pontja értelmében össze kell állítani az engedélyezett létesítmények és/vagy feldolgozóhajók jegyzékét; mivel e jegyzéket a SERNAP Bizottságnak szóló közleménye alapján kell összeállítani; mivel ezért a SERNAP feladata biztosítani a 91/493/EGK irányelv 11. cikkének (4) bekezdésében e célból megállapított rendelkezések betartását;
mivel a SERNAP hivatalos biztosítékokat nyújtott a 91/493/EGK irányelv mellékletének V. fejezetében megállapított szabályok betartásáról, valamint az említett irányelvben megállapítottakkal egyenértékű, a létesítmények és feldolgozóhajók engedélyezésére vonatkozó követelmények teljesítéséről;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Chilében a SERNAP, a chilei Gazdasági, Közmunka és Újjáépítési Minisztérium szolgálata a halászati termékek 91/493/EGK irányelv követelményeinek való megfelelését ellenőrző és igazoló illetékes hatóság.
2. cikk
A Chiléből származó halászati termékeknek - a kéthéjú kagylók, tüskésbőrűek, zsákállatok és tengeri haslábúak bármely formája kivételével - az alábbi feltételeknek kell megfelelniük:
1. minden szállítmányt egy megfelelően kitöltött, aláírt, keltezett egészségügyi bizonyítvány számozott eredeti példányának kell kísérnie, mely összhangban van az A. mellékletben meghatározott mintával és egyetlen lapból áll;
2. azoknak a B. mellékletben felsorolt engedélyezett létesítményekből vagy feldolgozóhajókról kell származniuk;
3. a tartósított élelmiszerek gyártására szánt, ömlesztett, fagyasztott halászati termékek kivételével minden csomagon letörölhetetlen betűkkel fel kell tüntetni a "Chile" szót és a származási létesítmény vagy feldolgozóhajó engedélyezési számát.
3. cikk
(1) A 2. cikk 1. pontjában említett bizonyítványokat az ellenőrzés helye szerinti tagállam legalább egy hivatalos nyelvén kell kiállítani.
(2) A bizonyítványokon fel kell tüntetni a SERNAP képviselőjének nevét, beosztását és aláírását, valamint a SERNAP többi bejegyzéstől eltérő színű hivatalos pecsétjét.
4. cikk
Ezt a határozatot 1993. július 1-jétől kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 1993. június 30-án.

Labels: 0
3
18
6